cometadata/datacite-titles-descriptions-related-identifiers huggingface dataset:
DOI: 10.14457/tu.the.2022.68
title: โมเดลธุรกิจอัจฉริยะเพื่อการพยากรณ์ราคาเนื้อสุกรในประเทศไทย

description: โรคอหิวาต์แอฟริกาในสุกร และโรคติดเชื้อไวรัสโคโรนาที่ระบาดในมนุษย์ ในช่วงปีที่ผ่านมา ได้ส่งผลกระทบต่อการเปลี่ยนแปลงราคาสินค้าเกษตรและปศุสัตว์เป็นอย่างมาก ก่อให้เกิดภาวะความผันผวนของสินค้าเกษตรสำหรับอุตสากรรมอาหารสัตว์ ที่เป็นต้นทุนหลักในการผลิตเนื้อสุกร การศึกษาการพยากรณ์ราคาสินค้าจึงเป็นสิ่งสำคัญที่ช่วยประกอบการวางแผน และตัดสินใจในการดำเนินธุรกิจได้ งานวิจัยนี้เป็นงานวิจัยเชิงปริมาณมีวัตถุประสงค์เพื่อการศึกษาปัจจัยที่ส่งผลต่อการเปลี่ยนแปลงราคาเนื้อสุกรในประเทศไทย และเพื่อศึกษาแนวทางในการพยากรณ์ราคาสินค้าเนื้อสุกรในอนาคต และใช้ประกอบการตัดสินใจในการวางแผนการสั่งซื้อสินค้า โดยการรวบรวมข้อมูลทุติยภูมิ ย้อนหลังจำนวน 10 ปี ช่วงปี พ.ศ. 2554 - 2564 จากเว็บไซต์เผยแพร่ของหน่วยงานราชการที่เกี่ยวข้องในประเทศไทย วิเคราะห์และจัดการข้อมูลด้วยกระบวนการสกัด, ดัดแปลง และโหลด ผ่านโปรแกรม Microsoft Power Bi เพื่อนำข้อมูลเข้าสู่คลังข้อมูล, สร้างแผนภาพข้อมูล และพยากรณ์ราคาสินค้าในรูปแบบของกราฟการพยากรณ์แบบเส้น ซึ่งค่าที่ได้จากการพยากรณ์เปรียบเทียบกับค่าที่เกิดขึ้นจริง สามารถสรุปเป็นค่าเฉลี่ยร้อยละความผิดพลาดสัมบูรณ์เท่ากับ 6.98, 7.24, 9.61, 9.83, 11.63, 19.08 และ 24.08 ในการพยากรณ์ราคาเนื้อสุกรเฉลี่ย, รำสกัดน้ำมัน, สุกรขุนมีชีวิต, ปลายข้าวซีวัน, ข้าวโพด ส่วนราคากากถั่วเหลือง และราคาลูกสุกรทั่วไป มีความแม่นยำในการพยากรณ์ต่ำที่สุด การวิเคราะห์สมการถดถอยเชิงเส้นพหุคูณ พบว่า (1) ราคาสุกรขุนมีชีวิต, ราคาน้ำมันดีเซลค้าปลีก และดัชนีราคาผู้บริโภค สามารถอธิบายราคาเฉลี่ยเนื้อสุกรได้ ร้อยละ 92.7 (2) ต้นทุนการผลิตสุกรขุนมีชีวิต ได้แก่ ราคาวัตถุดิบอาหารสัตว์ และราคาลูกสุกร ส่งผลกระทบต่อราคาสุกรขุนมีชีวิต โดยสามารถอธิบายการผันแปรราคาได้ร้อยละ 80.3 ยกเว้นราคากากถั่วเหลือง และ (3) ปริมาณการนำเข้า และส่งออกสินค้าเกษตร รวมถึงราคาน้ำมันดีเซลค้าปลีกสามารถอธิบายราคาลูกสุกร, ราคาปลายข้าวซีวัน, ราคากากถั่วเหลือง, ราคาข้าวโพด และราคารำสกัดน้ำมัน ได้ร้อยละ 19.2, 31.5, 19.4, 21.2 และ 7.3 ตามลำดับ เมื่อเปรียบเทียบค่าร้อยละความผิดพลาดสัมบูรณ์เฉลี่ยที่ได้จากการพยากรณ์ราคาสินค้า พบว่าทั้ง 2 วิธีสามารถพยากรณ์ราคาสินค้าค่อนข้างแม่นยำ โดยเฉพาะราคาเฉลี่ยเนื้อสุกร สมการถดถอยเชิงเส้นพหุคูณจะสามารถพยากรณ์แม่นยำกว่าโปรแกรม Microsoft Power Bi เนื่องจากเป็นการวิเคราะห์ร่วมกับปัจจัยอื่น อย่างไรก็ตาม ยังมีปัจจัยอื่นที่ส่งผลกระทบต่อการเปลี่ยนแปลงโครงสร้างราคา เช่น สภาพอากาศ, ภัยพิบัติ, อัตราการแลกเปลี่ยนเงิน รวมถึงสถานการณ์ทางการเมืองที่ต้องศึกษาเพิ่มเติม เพื่อประกอบการตัดสินใจและบริหารต้นทุนได้อย่างมีประสิทธิภาพมากขึ้น
DOI: 10.14457/tu.the.2022.69
title: ปัจจัยการยอมรับเทคโนโลยีที่มีอิทธิพลต่อความตั้งใจซื้อสินค้าเกษตรผ่านช่องทางออนไลน์

description: งานวิจัยครั้งนี้มีวัตถุประสงค์เพื่อศึกษาปัจจัยที่ส่งผลต่อการยอมรับเทคโนโลยีที่มีอิทธิพลต่อความตั้งใจซื้อสินค้าเกษตรผ่านช่องทางออนไลน์ และเพื่อเสนอแนะแนวทางการส่งเสริมองค์การยอมรับเทคโนโลยีการซื้อสินค้าเกษตรออนไลน์ โดยประยุกต์จากแบบจำลองการยอมรับเทคโนโลยี แบบจำลองความสำเร็จของระบบสารสนเทศ ปัจจัยส่วนประสมทางการตลาด ทั้งนี้ผู้วิจัยได้พัฒนาแบบสอบถามและนำไปเก็บข้อมูลจากกลุ่มตัวอย่างที่เป็นกลุ่มผู้บริโภคที่เคยซื้อสินค้าเกษตรผ่านช่องทางออนไลน์ที่อาศัยอยู่ในเขตกรุงเทพมหานคร จำนวนทั้งสิ้น 400 ตัวอย่าง โดยใช้เทคนิคการวิเคราะห์ปัจจัยเชิงสำรวจและโมเดลสมการเชิงโครงสร้าง ผลการวิจัยพบว่า ปัจจัยที่ส่งผลต่อการยอมรับการซื้อสินค้าเกษตรผ่านช่องทางออนไลน์ ได้แก่ คุณภาพข้อมูล คุณภาพระบบ คุณภาพการบริการ และ การส่งเสริมการตลาด ซึ่งมี 3 ปัจจัยที่ร่วมกันส่งผลต่อการรับรู้ประโยชน์และการรับรู้ความง่ายในการใช้งาน ยกเว้น การส่งเสริมการตลาด ที่ส่งผลต่อความตั้งใจใช้งานผ่านการรับรู้ความง่ายในการใช้งานเพียงปัจจัยเดียว ผลจากการวิจัยในครั้งนี้สารถนำไปประยุกต์ใช้และเป็นแนวทางสำหรับผู้ประกอบการในการวางแผนกลยุทธ์เพื่อส่งเสริมให้เกิดการยอมรับการซื้อสินค้าเกษตรผ่านช่องทางออนไลน์มากยิ่งขึ้น
DOI: 10.14457/tu.the.2022.70
title: การประเมินความพร้อมต่อการพัฒนา Digital twin ในองค์กร: กรณีศึกษารัฐวิสาหกิจที่เกี่ยวข้องกับกิจการพลังงานแห่งหนึ่งในประเทศไทย

description: Digital Twin ถือเป็นหนึ่งในเทคโนโลยีที่ได้รับความสนใจเป็นอย่างมากในช่วงหลายปีที่ผ่านมา และมีแนวโน้มที่จะนำมาประยุกต์ใช้ในอุตสาหกรรมต่าง ๆ เพิ่มขึ้นในอนาคต โดยเฉพาะการนำมาประยุกต์ใช้ในอุตสาหกรรมการผลิตไฟฟ้าและระบบส่งไฟฟ้าแรงสูง เนื่องจากมีความสำคัญกับความมั่นคงและเศรษฐกิจของประเทศ ดังนั้น งานวิจัยในครั้งนี้จึงมุ่งศึกษาและประเมินความพร้อมต่อการพัฒนา Digital Twin ขององค์กรที่มีหน้าที่รับผิดชอบการบริหารการผลิตไฟฟ้าและระบบส่งไฟฟ้าแรงสูงของประเทศไทย โดยงานวิจัยนี้เป็นงานวิจัยเชิงคุณภาพ ผลการวิจัยพบว่า การประเมินความพร้อมต่อการพัฒนา Digital Twin ประกอบด้วย 3 มิติ หลัก ได้แก่ ด้านโครงสร้างพื้นฐานของระบบและเทคโนโลยี ด้านทรัพยากรบุคคลและความสามารถของบุคลากร และ ด้านวัฒนธรรมองค์กร ซึ่งผลการวิจัยสามารถนำไปวางแผนการปรับปรุงและพัฒนาองค์กรให้มีความพร้อมต่อการพัฒนา Digital Twin มาใช้ให้เกิดประโยชน์ต่อการบริหารโครงข่ายพลังงานไฟฟ้าภายในประเทศอย่างมีประสิทธิภาพต่อไป
DOI: 10.14457/tu.the.2022.71
title: Factors affecting the success of initial coin offering (ICO) fundraising to invest in non-fungible tokens (NFTS)

description: Tech startups nowadays are interested in ICO since it is a comprehensive tool for firms that provide technology in a variety of methods and can raise funding rapidly and proficiently. Likewise, the project coins can be traded for benefits in the cryptocurrency market established to allow the coins produced to be converted for NFTs that have increased in market value and attention owing to its ability to be the one with specific coding. This led to research into ICO projects and offers for using the tokens to acquire NFTs. The main objective of this study is to identify the variables that influence the success of ICO initiatives targeted towards NFT investments. The projects included in the data set that only includes ICOs for utility tokens or Non-Fungible Tokens as their exclusive class are the experimental population. Using this framework, two target financing factors and two emergence variables were used to determine the relevance of the project. Most of the variables used in this study are binary, which is a key component of the study. Additionally, binary logistic regression analysis was applied as a suitable method to generate the study's findings and examine the impact circumstances through examined indicators. Furthermore, another purpose of this research is to provide a strategy using the findings that Soft-cap funding is the dependent variable during the first phase of the project. The source code published on GitHub should be established since it will present the chance to carry out this approach. In the next step, if the pre-sale token campaign is put up, the number of Hard-cap measurements have the reverse impact. Eventually, the project's listing on Coinmarketcap is another indicator of how successful it will be in the long run. This step will also be reflected on the social networking site DISCORD and the REDDIT news of such project. However, if the project is prepared to grow a well-known online community like TWITTER, it will improve the effectiveness of trading on the Secondary Market when paired with the trending subjects on the REDDIT website instantly.
DOI: 10.14457/tu.the.2021.1148
title: ปัจจัยที่ส่งผลต่อความตั้งใจในการใช้งานแอปพลิเคชัน “เป๋าตัง” ในมุมมองของผู้บริโภค

description: ประเทศไทยได้ประสบปัญหาการชะลอตัวทางเศรษฐกิจ โดยมีสาเหตุหลัก ๆ คือ การระบาดของเชื้อไวรัสโควิด – 19 ตั้งแต่ปลายปี พ.ศ. 2562 ซึ่งส่งผลกระทบต่อพฤติกรรมการบริโภค การใช้จ่าย รวมถึงส่งผลให้การท่องเที่ยวชะลอตัวด้วย ภาครัฐจึงริเริ่มนโยบายที่จะช่วยกระตุ้นเศรษฐกิจของประเทศไทย โดยมีการพิจารณาออกมาตรการโครงการกระตุ้นการใช้จ่ายภายในประเทศ โดยให้ประชาชนลงทะเบียนเข้าร่วมโครงการและใช้สิทธิ์ผ่านแอปพลิเคชัน “เป๋าตัง” ซึ่งริเริ่มมาตั้งแต่ปี พ.ศ. 2562การค้นคว้าอิสระนี้มีวัตถุประสงค์เพื่อศึกษาปัจจัยที่ส่งผลต่อความตั้งใจในการใช้งานแอปพลิเคชัน “เป๋าตัง” ในมุมมองของผู้บริโภค เป็นงานวิจัยเชิงปริมาณ โดยใช้แบบสอบถามเป็นเครื่องมือในการเก็บรวบรวมข้อมูลจากกลุ่มตัวอย่างจำนวน 414 คน และทำการวิเคราะห์ข้อมูลโดยใช้สถิติการวิเคราะห์ความถดถอยพหุคูณ (Multiple Regression Analysis)ผลการศึกษาพบว่า ปัจจัยที่ส่งผลต่อความตั้งใจในการใช้งานแอปพลิเคชัน “เป๋าตัง” ในมุมมองของผู้บริโภค ได้แก่ ด้านคุณภาพของข้อมูล (Beta = 0.346) ด้านการรับรู้ประโยชน์ (Beta = 0.217) ด้านความกังวลด้านภาวะเป็นส่วนตัว (Beta = 0.179) และด้านการรับรู้การใช้งานง่าย (Beta = 0.158) ตามลำดับ
DOI: 10.14457/tu.the.2021.1149
title: การสื่อสารประเด็นทางการเมืองผ่านบทเพลงกลุ่มดนตรีพังก์ในช่วงปี พ.ศ. 2557-2562

description: การวิจัยเรื่อง “การสื่อสารประเด็นทางการเมืองผ่านบทเพลงกลุ่มดนตรีพังก์ ในช่วงปี พ.ศ. 2557-2562” มีวัตถุประสงค์เพื่อศึกษารูปแบบการสื่อสารทางการเมืองผ่านดนตรีของกลุ่มดนตรีพังก์ เป็นงานวิจัยเชิงคุณภาพ (Qualitative Research)โดยใช้วิธีการวิเคราะห์ตัวบท (Textual Analysis) และการสัมภาษณ์เชิงลึก (In-depth Interview) กับนักดนตรีพังก์และผู้ประพันธ์บทเพลง โดยมีกลุ่มตัวอย่างกลุ่มวงดนตรีพังก์จำนวน 5 วง ได้แก่วง สันดาน, Drunk All Day, Blood Soaked Street of Social Decay, The Shock Shuck, Radical Rat ซึ่งเป็นวงที่ผลิตผลงานเพลงเผยแพร่ในช่วงเวลา พ.ศ.2557-2562 และเคยแสดงงานดนตรีทางการเมืองหรือเคยร่วมชุมนุมทางการเมือง และบทเพลงพังก์ จำนวน 18 เพลง สุดท้ายคือกลุ่มผู้ฟังดนตรีพังก์ จำนวน 5 คน โดยนำเสนอข้อมูลในรูปแบบของการพรรณนาเชิงวิเคราะห์ (Analytical Research) ผลการวิจัยพบว่าแรงบันดาลใจที่ใช้ในการสื่อสารทางการเมืองผ่านบทเพลงพังก์ คือ ผลกระทบทางการเมืองในชีวิตประจำวัน, นโยบายทางภาครัฐและแนวคิดทางการเมือง ส่วนลักษณะการสื่อสารพบว่าการเลือกคำและน้ำเสียงที่ใช้จะแตกต่างกันตามวัตถุประสงค์ในการสื่อสาร ได้แก่ การกล่าวโจมตีรัฐการระบายความคับข้องใจทางการเมืองและการปลุกระดมทางความคิด สำหรับประเด็นทางการเมืองที่สื่อสารผ่านบทเพลงพังก์ มี 6 ประเด็นสำคัญ 1.ปัญหาสังคม 2.ระบบการปกครอง 3.ชนชั้นทางสังคม 4.รัฐบาล 5.การต่อสู้ 6.สิทธิความเป็นมนุษย์ ซึ่งในแต่ละวงจะมีประเด็นที่สื่อสารเป็นหลักแตกต่างกันขึ้นอยู่กับผลกระทบทางการเมืองและบริบททางสังคมของสมาชิกในวง สำหรับกลุ่มผู้ฟังดนตรีพังก์ บทเพลงไม่ได้ส่งอิทธิพลต่อความคิดทางการเมืองมากเท่าไรนัก เมื่อเทียบกับสื่อประเภทอื่น เช่น ข่าวจากโทรทัศน์ หรือ ข่าวจากอินเทอร์เน็ต
DOI: 10.14457/tu.the.2021.1150
title: การศึกษาการรับรู้คุณค่ามรดกวัฒนธรรมประเพณีผีตาโขน

description: งานวิจัยนี้มีวัตถุประสงค์เพื่อประเมินการรับรู้และความเข้าใจเกี่ยวกับคุณค่ามรดกวัฒนธรรมประเพณีผีตาโขน และเพื่อส่งเสริมการจัดการคุณค่ามรดกวัฒนธรรมประเพณีผีตาโขน โดยใช้วิธีวิจัยแบบผสมผสาน (Mixed methods research) ด้วยการเก็บข้อมูลเชิงคุณภาพจากการสัมภาษณ์เชิงลึกจากกลุ่มผู้สืบทอดมรดกทางวัฒนธรรมและชุมชน จำนวน 8 คน และเก็บข้อมูลเชิงปริมาณจากแบบสอบถามนักท่องเที่ยว จำนวน 400 คน ผลการศึกษาพบว่า กลุ่มผู้สืบทอดมรดกวัฒนธรรมและชุมชน รับรู้คุณค่าทางอัตลักษณ์หรือจิตวิญญาณมากที่สุด และรับรู้คุณค่าด้านเศรษฐกิจน้อยที่สุด แตกต่างจากกลุ่มนักท่องเที่ยวที่รับรู้คุณค่ามากที่สุดทั้งหมด 4 ด้าน คือ ด้านเศรษฐกิจ ด้านประวัติศาสตร์ ด้านสังคม และด้านสิ่งแวดล้อม ด้วยเหตุนี้ จึงควรมีการส่งเสริมการเพิ่มคุณค่าด้านเศรษฐกิจของประเพณีผีตาโขน ให้ชุมชนได้ตระหนักรู้ควบคู่ไปกับคุณค่าด้านอัตลักษณ์ สำหรับข้อเสนอแนะเพื่อส่งเสริมคุณค่าด้านเศรษฐกิจของประเพณีผีตาโขน ควรให้หน่วยงาน หรือผู้มีส่วนเกี่ยวข้อง มาช่วยในการ พัฒนาและต่อยอดผลิตภัณฑ์ เช่น ของฝาก ของที่ระลึก ให้สอดคล้องกับอัตลักษณ์ชุมชนด่านซ้ายที่ประเพณีผีตาโขนมีชื่อเสียงเป็นที่ยอมรับในระดับสากล อันจะนำมาซึ่งรายได้ทั้งในฐานะผลิตภัณฑ์ทางวัฒนธรรมและอุตสาหกรรมการท่องเที่ยว
DOI: 10.14457/tu.the.2021.1151
title: การประเมินการจัดการพิพิธภัณฑ์แหล่งเตาอินทขิลเมืองแกน ตำบลอินทขิล อำเภอแม่แตง จังหวัดเชียงใหม่

description: งานวิจัยนี้มีวัตถุประสงค์เพื่อศึกษาการจัดการพิพิธภัณฑ์แหล่งเตาอินทขิลเมืองแกน ตำบลอินทขิล อำเภอแม่แตง จังหวัดเชียงใหม่ และแนวทางการจัดการพิพิธภัณฑ์แหล่งเตาอินทขิลเมืองแกน เก็บรวบรวมข้อมูลด้วยระเบียบวิธีวิจัยแบบผสมผสาน ทั้งเชิงคุณภาพและเชิงปริมาณด้วยการสัมภาษณ์ การสังเกตการณ์ และการสำรวจความคิดเห็น กับกลุ่มที่มีส่วนได้ส่วนเสียต่อพิพิธภัณฑ์แหล่งเตาอินทขิลเมืองแกนจำนวน 3 กลุ่ม ได้แก่ 1) กลุ่มเจ้าหน้าที่และบุคลากรที่เกี่ยวข้องในพิพิธภัณฑ์ 2) กลุ่มนักวิชาการที่เกี่ยวข้องกับแหล่งเตาอินทขิล 3) กลุ่มผู้เข้าชมพิพิธภัณฑ์ผลการวิจัยแสดงให้เห็นว่าพิพิธภัณฑ์มีการวางแผนดำเนินงานที่มุ่งเน้นถ่ายทอดองค์ความรู้และสร้างความตระหนักรู้เพื่ออนุรักษ์แหล่งทางโบราณคดี ซึ่งกลุ่มผู้เข้าชมรับรู้ได้ถึงวัตถุประสงค์ดังกล่าว ส่วนการเลือกสื่อและการนำเสนอ พิพิธภัณฑ์มีการใช้สื่อที่หลากหลายเพื่อช่วยในการนำเสนอ อย่างไรก็ตามควรปรับปรุง แก้ไขสื่อวีดิทัศน์ที่มีระดับเห็นด้วยน้อยจากกลุ่มผู้เข้าชม รองลงมาเป็นเจ้าหน้าที่และวิทยากรกับแผ่นพับ สุดท้ายการประเมินผลต้องปรับปรุง แก้ไขในเรื่องของรูปแบบการประเมินผล และตัวชี้วัดของการดำเนินงาน เพราะกลุ่มผู้เข้าชมมีระดับเห็นด้วยน้อยเกี่ยวกับการประเมินผลของพิพิธภัณฑ์ทั้งหมด อันเห็นพ้องต้องกันกับกลุ่มนักวิชาการ ดังนั้นจากผลการวิจัยจึงนำไปสู่การเสนอแนะแนวทางผลการวิจัยได้เสนอแนะแนวการจัดการพิพิธภัณฑ์แหล่งเตาอินทขิลเมืองแกนว่า พิพิธภัณฑ์ควรจัดการด้านตัวชี้วัดและการประเมิน รวมถึงการวางแผนจัดการปัจจัยด้านต่าง ๆ ของพิพิธภัณฑ์จากผู้เชี่ยวชาญและผู้มีส่วนได้ส่วนเสีย
DOI: 10.14457/tu.the.2021.1152
title: การบริหารความเสี่ยงในวงจรชีวิตการพัฒนาซอฟต์แวร์บนระบบคลาวด์

description: งานวิจัยนี้มีวัตถุประสงค์เพื่อศึกษาปัจจัยเสี่ยง ที่ผลส่งกระทบต่อความล้มเหลว ในการพัฒนาซอฟต์แวร์บนระบบคลาวด์ และข้อเสนอแนะแนวทางใน การบริหารความเสี่ยงสำหรับการพัฒนาซอฟต์แวร์บนระบบคลาวด์ โดยระเบียบวิธีวิจัยประกอบด้วย การทบทวนวรรณกรรม ทฤษฎี งานวิจัยที่เกี่ยวข้อง และสัมภาษณ์ผู้เชี่ยวชาญ ซึ่งผู้วิจัยสามารถสรุปเป็นกรอบแนวคิดของปัจจัยเสี่ยงในการพัฒนาซอฟต์แวร์บนระบบคลาวด์ ซึ่งประกอบไปด้วยปัจจัยเสี่ยงทางด้านเทคโนโลยี, ปัจจัยเสี่ยงทางด้านการจัดการ, ปัจจัยเสี่ยงทางด้านเทคนิค, ปัจจัยเสี่ยงทางด้านการปฏิบัติ และผลกระทบของความเสี่ยงในโครงการการพัฒนาซอฟต์แวร์บนระบบคลาวด์แบบสอบถามได้ถูกจัดส่งไปยังผู้เกี่ยวข้องในการพัฒนาซอฟต์แวร์บนระบบคลาวด์ จำนวน 400 ชุด โดยมีกลุ่มตัวอย่างเป็น ผู้ที่เกี่ยวข้องในกระบวนการพัฒนาซอฟต์แวร์ ที่มีประสบการณ์ในโครงการพัฒนาซอฟต์แวร์บนระบบคลาวด์เท่านั้นด้วยวิธีสุ่มตัวอย่างแบบเฉพาะเจาะจง และสุ่ม จำนวนตัวอย่างตามสัดส่วนของขนาดประชากร ได้รับแบบสอบถามที่มีความสมบูรณ์กลับมา 400 ชุด และนำข้อมูลมาวิเคราะห์ด้วยสถิติเชิงพรรณนาและสติถิเชิงอนุมาน ซึ่งการวิเคราะห์องค์ประกอบเชิงสำรวจสามารถสรุปองค์ประกอบของปัจจัยความเสี่ยงด้านเทคโนโลยี มีองค์ประกอบคือความเป็นส่วนตัว ความซับซ้อนความรวมถึงความปลอดภัย ต่อมาเป็นปัจจัยเสี่ยงด้านองค์กร ปัจจัยความสี่ยงด้านเทคนิค และสุดท้ายปัจจัยความเสี่ยงด้านปฏิบัติการ โดยผลการวิจัยนี้สามารถเสนอแนวทางเพื่อช่วยลดความเสี่ยง รวมถึงกลยุทธ์ตอบสนองความเสี่ยง ในโครงการพัฒนาซอฟต์แวร์บนระบบคลาวด์ผลการวิจัยระบุว่า ปัจจัยความเสี่ยงทางด้านเทคนิคส่งผลทางตรงต่อ ความเสี่ยงการพัฒนาซอฟต์แวร์บนระบบคลาวด์มากที่สุด โดยองค์ประกอบที่สำคัญรองลองมาคือ ปัจจัยความเสี่ยงด้านการปฏิบัติการ ต่อมาคือปัจจัยความเสี่ยงด้านองค์กร และปัจจัยความเสี่ยงด้านเทคโนโลยีตามลำดับ
DOI: 10.14457/tu.the.2021.1153
title: ปัจจัยด้านนวัตกรรมการตลาดที่ส่งต่อความภักดีของผู้บริโภค: กรณีศึกษาวิสาหกิจขนาดกลางและขนาดย่อมธุรกิจนมถั่วเหลือง

description: งานวิจัยนี้มีวัตถุประสงค์เพื่อศึกษาปัจจัยด้านนวัตกรรมการตลาดที่ส่งต่อความภักดีของผู้บริโภคกรณีศึกษาธุรกิจSMEนมถั่วเหลือง ซึ่งเป็นงานวิจัยเชิงปริมาณโดยกลุ่มประชากรตัวอย่างผู้บริโภคนมถั่วเหลืองที่อยู่ในพื้นที่กรุงเทพและปริมณฑลจำนวน 567 ตัวอย่าง และนำมาวิเคราะห์ข้อมูล การวิเคราะห์องค์ประกอบเชิงสำรวจ (EFA) และวิเคราะห์ด้วยแบบจำลองสมการโครงสร้าง (Structural Equation Modeling: SEM) และจากนั้นผู้วิจัยได้ทำการสรุปผลการวิเคราะห์เส้นทาง (Path Analysis) ซึ่งการวิเคราะห์เนทางหรือPath Analysis ซี้ให้เห็นว่า Marketing Innovation ส่งผลโดยตรงต่อ ความภักดีของผู้บริโภค (Brand Loyalty) ร้อยละ 15.8 และมีค่าสัมประสิทธิ์อิทธิพลทางตรงอยู่ที่ 0.398 นอกจากนี้การศึกษายังพบว่า นวัตกรรมการตลาด (Marketing Innovation) ประกอบไปด้วย 3 ปัจจัย การตลาดดิจิทัล (Digital Marketing) โดยค่าน้ำหนักมากที่สุด อยู่ที่ 0.915 รองลงมาเป็น ตราสินค้าดิจิทัล (Digital Branding) ค่าน้ำหนัก 0.881 และ ลำดับสุดท้ายคือ นวัตกรรมสินค้า (Product) ที่ค่าน้ำหนักอยู่ที่ 0.549 ตามลำดับ โดยด้าน นวัตกรรมสินค้า (Product) ประกอบไปด้วย 2 องค์ประกอบได้แก่ คุณสมบัติเสริมและความหลอกหลายFunctional food & Variety และ Packaging โดยค่าน้ำหนักปัจจัยอยู่ที่ (Functional food & Variety) 0.830 และ บรรจุภัณฑ์ (Packaging) 0.820 ตามลำดับ จากผลการศึกษา สามารถนำมาเป็นข้อเสนอแนะในเชิงบริหารถึงแนวทางในการพัฒนานวัตกรรมการตลาดที่ส่งผลต่อความภักดีของผู้บริโภคกรณีศึกษาวิสาหกิจขนาดกลางและขนาดย่อมธุรกิจนมถั่วเหลือง ผู้ประกอบการควรทำการตลาดนวัตกรรมโดยเรียงลำดับจากที่มค่าน้ำหนักมาที่สุดตามลำดับ การตลาดดิจิทัล (Digital Marketing) รองมาคือ ตราสินค้าดิจิทัล (Digital Branding) และ นวัตกรรมสินค้า (Product) ซึ่งผู้ประกอบการควรคำนึงถึงปัจจัยด้านอื่นๆนอกจากนวัตกรรมทางการตลาดประกอบด้วย เพือให้ครอบคลุมในการสร้างความภักดีของผู้บริโภคอันจะเป็นข้อได้เปรียบในการแข่งขันในระยะยาว
DOI: 10.14457/tu.the.2021.1154
title: การพยากรณ์อุบัติเหตุจราจรทางถนนที่เกิดขึ้นในจังหวัดกรุงเทพมหานคร

description: แม้ว่าระยะเวลาจะผ่านมาหลายทศวรรษแต่อุบัติเหตุจราจรยังคงส่งผลกระทบต่อประเทศไทยอยู่ ทำให้การค้นคว้าอิสระนี้มีวัตถุประสงค์เพื่อสร้างแบบจำลองทำนายอุบัติเหตุด้วยการทำเหมืองข้อมูล ขอบเขตเฉพาะถนน 10 อันดับที่เกิดอุบัติเหตุจราจรมากที่สุดในกรุงเทพมหานครใช้ชุดข้อมูลของหน่วยงานภาครัฐแห่งหนึ่งปี 2019-2021 ผนวกกับการรวมข้อมูลสภาพอากาศ การกำหนดข้อมูลเชิงพื้นที่และการสร้างกลุ่มตัวอย่างเชิงลบจากกลุ่มตัวอย่างเชิงบวกมาประมวลผล เปรียบเทียบระหว่างโมเดลคือ โครงข่ายประสาทเทียมแบบมีจำนวนชั้นย่อย โมเดลเพื่อนบ้านใกล้ที่สุดและโมเดลนาอีฟเบย์ โดยเปรียบเทียบร่วมกับวิธีคัดเลือกข้อมูล 6 รูปแบบ เพื่อคัดเลือกโมเดลกับเทคนิคการคัดเลือกข้อมูลที่ดีที่สุด ผลลัพธ์พบว่าโมเดลโครงข่ายประสาทเทียมแบบ 1 ชั้นย่อย โดยใช้วิธีคัดเลือกข้อมูลแบบ User specification A คือ คัดข้อมูลที่ซ้ำซ้อนและซับซ้อนออกจะให้ประสิทธิภาพในการพยากรณ์ของโมเดลสูงที่สุด แต่ทั้งนี้โมเดลมีข้อจำกัดเรื่องการใช้งานที่เหมาะสมกับหน่วยงานเจ้าของข้อมูลที่เกี่ยวข้องเท่านั้น สำหรับหน่วยงานอื่นที่กำกับดูแลพื้นที่เดียวผลลัพธ์อาจไม่ครอบคลุมทุกฉากเหตุการณ์ ดังนั้นจึงควรพิจารณาเพิ่มเติมข้อมูลในชุดการเรียนรู้หรือใช้ข้อมูลเฉพาะจากหน่วยงานของท่านจึงจะเกิดประโยชน์ต่อการเฝ้าระวังป้องกันอุบัติเหตุได้ดีที่สุด
DOI: 10.14457/tu.the.2021.1155
title: ภาพตัวแทนวัยรุ่นอีสานในภาพยนตร์ไทย

description: การวิจัยเรื่อง “ภาพตัวแทนวัยรุ่นอีสานในภาพยนตร์ไทย” เป็นงานวิจัยเชิงคุณภาพ โดยใช้วิธีการศึกษาผ่านการวิเคราะห์ตัวบท (Textual Analysis) มีวัตถุประสงค์เพื่อศึกษาภาพตัวแทนของวัยรุ่นอีสานที่ปรากฏในภาพยนตร์ไทย และเพื่อศึกษา ปัจจัยทางสังคม เศรษฐกิจ และวัฒนธรรมที่ส่งผลต่อการประกอบสร้างภาพตัวแทนวัยรุ่นอีสานที่ปรากฏในภาพยนตร์ไทย ทำการศึกษาผ่านตัวละครวัยรุ่นอีสานที่เป็นตัวละครหลักในการดำเนินเรื่อง จากภาพยนตร์จำนวน 5 เรื่อง ได้แก่ ภาพยนตร์ไทบ้านเดอะซีรีส์ (2560), ฮักมั่น IN MY HOMETOWN (2560), ไทบ้านเดอะซีรีส์ 2.1 (2561), ไทบ้านเดอะซีรีส์ 2.2 (2561), และหน่าฮ่าน (2562) โดยอาศัยแนวคิดการสร้างภาพตัวแทน (Representation) แนวคิดเกี่ยวกับวัยรุ่นอีสาน และสำรวจบริบทอีสาน เป็นแนวทางในการวิเคราะห์ ผลการศึกษาพบว่าภาพยนตร์ได้มีการประกอบสร้างงภาพตัวแทนวัยรุ่นอีสานในมิติที่หลากหลาย ประกอบด้วย ภาพตัวแทนวัยรุ่นอีสานสมัยใหม่ ภาพตัวแทนวัยรุ่นอีสานที่ยังผูกพันกับสถาบันดั้งเดิมของความเป็นอีสาน ภาพตัวแทนวัยรุ่นอีสานที่ใช้ชีวิตตามกรอบค่านิยม และภาพตัวแทนวัยรุ่นอีสานที่มีความหลากหลายทางชนชั้น โดยภาพตัวแทนวัยรุ่นอีสานเหล่านี้ล้วนเชื่อมโยงกับบริบททางสังคม เศรษฐกิจ และวัฒนธรรม ที่เกิดขึ้นในช่วงเวลานั้น ซึ่งผู้สร้างได้มีการหยิบยกเหตุการณ์จากบริบทที่เกิดขึ้นในโลกแห่งความเป็นจริงทั้งหมดหรือเพียงบางส่วน ในการนำมาประกอบสร้างภาพตัวแทนวัยรุ่นอีสานที่ปรากฏภายในภาพยนตร์
DOI: 10.14457/tu.the.2021.1156
title: แนวทางการส่งเสริมการท่องเที่ยวเชิงเกษตรอย่างสร้างสรรค์: กรณีศึกษาองค์กรการส่งเสริมกิจการโคนมแห่งประเทศไทย อำเภอมวกเหล็ก จังหวัดสระบุรี

description: งานวิจัยนี้เป็นงานวิจัยเชิงผสมผสาน มีวัตถุประสงค์หลัก เพื่อศึกษาศักยภาพทางการท่องเที่ยวเชิงเกษตรอย่างสร้างสรรค์ขององค์กรการส่งเสริมกิจการโคนมแห่งประเทศไทย และเพื่อเสนอแนวทางการส่งเสริมการท่องเที่ยวเชิงเกษตรอย่างสร้างสรรค์ขององค์กรการส่งเสริมกิจการโคนมแห่งประเทศไทยภายใต้กรอบแนวคิดการท่องเที่ยวอย่างยั่งยืน สำหรับเครื่องมือที่ใช้ในการเก็บข้อมูลแบ่งออกเป็น 3 ส่วนคือ 1.) แบบประเมินศักยภาพแหล่งท่องเที่ยวจากผู้วิจัย 2.) แบบสอบถามความคิดเห็นเกี่ยวกับศักยภาพแหล่งท่องเที่ยวจากนักท่องเที่ยว และ3.) การสัมภาษณ์เชิงลึกร่วมกับกลุ่มนักท่องเที่ยวและหัวหน้าฝ่ายการท่องเที่ยวเชิงเกษตรขององค์กร ผลวิจัยพบว่า ภาพรวมศักยภาพของการท่องเที่ยวเชิงเกษตรขององค์กรการส่งเสริมกิจการโคนมแห่งประเทศไทย จากทุกด้านของแหล่งท่องเที่ยวอยู่ใน “ระดับดีมาก” โดยศักยภาพที่มีความโดดเด่นมากที่สุดคือ ด้านการดึงดูดใจทางการท่องเที่ยว และด้านกิจกรรมแหล่งท่องเที่ยวเนื่องด้วยพื้นที่โดยรอบแหล่งท่องเที่ยวมีทรัพยากรทางธรรมชาติและเกษตรที่อุดมสมบูรณ์ จนไปสู่การนำทรัพยากรในพื้นที่มาแปรเปลี่ยนเป็นรูปแบบกิจกรรมอย่างสร้างสรรค์ให้แก่นักท่องเที่ยว รวมทั้งการบริหารจัดการด้านการรักษาคุณภาพสิ่งแวดล้อมเป็นกลไกสำคัญที่ส่งผลให้เกิดความยั่งยืนต่อแหล่งท่องเที่ยวมากที่สุด แต่ศักยภาพด้านสิ่งอำนวยความสะดวกสำหรับผู้พิการยังพบว่า มีความชำรุดหรือขาดการซ่อมแซมให้เกิดการใช้งานได้จริงกับนักท่องเที่ยวดังกล่าว ในขณะเดียวกันการสื่อความหมายหลักของแหล่งท่องเที่ยวยังเป็นสื่อถาวรที่คงเดิม ทำให้ขาดความน่าสนใจหรือความน่าดึงดูดต่อการรับรู้ข้อมูล เนื่องจากแหล่งท่องเที่ยวมีการสื่อความหมายไม่กี่วิธี เช่น แผ่นพับ มัคคุเทศก์ เป็นต้น จากผลการวิจัยสามารถนำมาเป็นแนวทางการส่งเสริมการท่องเที่ยวเชิงเกษตรอย่างสร้างสรรค์ให้กับองค์กรการส่งเสริมกิจการโคนมแห่งประเทศไทยในระยะสั้นและระยะยาว โดยแนวทางการส่งเสริมมีด้วยกัน 4 แนวทาง ได้แก่ แนวทางที่ 1 การจัดการกับองค์ความรู้ด้านการเกษตรอย่างเป็นระบบ (Knowledge Management) แนวทางที่ 2 การพัฒนาสิ่งอำนวยความสะดวกพื้นฐานที่ทุกคนเข้าถึง (Universal Design) แนวทางที่ 3 การพัฒนาประชาสัมพันธ์และการสื่อสารการตลาดการท่องเที่ยวอย่างมีประสิทธิภาพ และแนวทางที่4 การเชื่อมโยงเส้นทางการท่องเที่ยวเชิงเกษตรในแหล่งท่องเที่ยวโดยรอบ
DOI: 10.14457/tu.the.2022.72
title: ความเสี่ยงในการปฏิบัติงานในธุรกิจกำจัดแมลง

description: งานวิจัยนี้มีวัตถุประสงค์ดังนี้ (1) เพื่อศึกษาปัจจัยเสี่ยงในภาคส่วนการปฏิบัติงานที่ส่งผลต่อประสิทธิภาพการบริการกำจัดแมลง ดำเนินการวิจัยโดยเก็บข้อมูลจากแบบสอบถามทางออนไลน์ และ ออฟไลน์ โดยกลุ่มตัวอย่างเป็นผู้ที่มีส่วนเกี่ยวข้องในกระบวนการดำเนินงานปฏิบัติงานกำจัดแมลง ที่เคยปฏิบัติงานบริการกำจัดแมลงด้วยวิธีการสุ่มตัวอย่างแบบไม่เฉพาะเจาะจง วิเคราะห์ข้อมูลใช้สถิติเชิงพรรณนา และการวิเคราะห์องค์ประกอบเชิงสำรวจ ผลการวิจัยประกอบด้วย จากการวิเคราะห์ความเสี่ยงในการปฏิบัติงานกำจัดแมลงสรุปองค์ประกอบของปัจจัยเสี่ยงด้านบุคคล ประกอบไปด้วย 1)การขาดทักษะในงานบริการกำจัดแมลง 2)การขาดความรู้ในงานบริการกำจัดแมลง 3)ทัศนคติของผู้ปฏิบัติงานกำจัดแมลง ความเสี่ยงด้านกระบวนการดำเนินงาน ประกอบด้วย 1) ความล้มเหลวในการสื่อสารภายในองค์กร 2) ความล้มเหลวในการประเมินผลการดำเนินงานในแต่ละขั้นตอน 3) ข้อกำหนดข้อเรียกร้องจากผู้ว่าจ้าง ความเสี่ยงด้านเครื่องมืออุปกรณ์ ประกอบด้วย 1) สารเคมีสำหรับปฏิบัติงานกำจัดแมลง 2) เทคโนโลยีและนวัตกรรมในงานกำจัดแมลง และความเสี่ยงจากปัจจัยภายนอก ประกอบด้วย 1) ความสะอาดในพื้นที่รับบริการกำจัดแมลง 2) ความสมบูรณ์ของโครงสร้าง 3) ภาวะโลกร้อนการเปลี่ยนแปลงฤดูกาล 4) เหตุการณ์ไม่ปกติ โดยผลการวิจัยสามารถนำเสนอแนวทางเพื่อช่วยลดความเสี่ยง รวมถึงการวางแผนกลยุทธ์เพื่อตอบสนองความเสี่ยงในการปฏิบัติงานกำจัดแมลงโดยแบบสอบถามได้ถูกจัดส่งไปยังผู้ที่เกี่ยวข้องในการกระบวนการดำเนินงานปฏิบัติงานกำจัดแมลง จํานวน 450 ชุด โดยมีกลุ่มตัวอย่างเป็น ผู้ที่เกี่ยวข้องในงานกำจัดแมลง ที่มีประสบการณ์ในการปฏิบัติงานบริการกำจัดแมลงด้วยวิธีสุ่มตัวอย่างแบบเฉพาะไม่เจาะจง และสุ่มจํานวนตัวอย่างตามสัดส่วนของขนาดประชากร ได้รับแบบสอบถามที่มีความสมบูรณ์กลับมา 407 ชุด และนําข้อมูล มาวิเคราะห์ด้วยสถิติเชิงพรรณนาและสถิติเชิงอนุมาน ซึ่งการวิเคราะห์องค์ประกอบเชิงสํารวจสามารถสรุป องค์ประกอบของปัจจัยความเสี่ยงด้านบุคลากร ความเสี่ยงด้านกระบวนการประกอบด้วย ความล้มเหลวในการสื่อสารภายใน และการประเมินผลการดำเนินงานในแต่ละขั้นตอน และ ข้อเรียกร้องข้อกำหนดของลูกค้า ความเสี่ยงด้านเครื่องมืออุปกรณ์ ความเสี่ยงด้านปัจจัยภายนอก โดยผลการวิจัยสามารถเสนอแนวทางเพื่อช่วยลดความเสี่ยง รวมถึงกลยุทธ์เพื่อตอบสนองความเสี่ยง ในกระบวนการดำเนินงานปฏิบัติงานกำจัดแมลง ผลการวิจัยระบุว่า ความเสี่ยงทางด้านเครื่องมือ อุปกรณ์ส่งผลโดยตรงต่อการปฏิบัติงานบริการกำจัดแมลงซี่งเป็นองค์ประกอบที่สำคัญที่สุด รองลงมาคือความเสี่ยงด้านกระบวนการ ความเสี่ยงด้านบุคคล และความเสี่ยงด้านปัจจัยภายนอกตามลำดับ